****

Poštovani,

u nastavku Vam dostavljamo priopćenje Hrvatske elektroprivrede o kvaru u HE Zakučac kod Omiša.

U hidroelektrani Zakučac (na rijeci Cetini kod Omiša), danas je, 8. srpnja 2016. u 4:08 sati, prilikom pražnjenja tlačnog cjevovoda agregata uslijed kvara došlo do prodora vode na dijelu turbinskog kata u strojarnici zbog čega je obustavljen rad HE Zakučac.

Unatoč obustavljanju rada HE Zakučac, HEP je osigurao dovoljne količine energije pojačanim radom vlastitih izvora, a dio će osigurati nabavom na tržištu te se ne očekuju nikakvi problemi u opskrbi kupaca.

HEP poduzima sve aktivnosti sanacije stanja i dovođenja HE Zakučac u pogonsko stanje.

Zbog kvara će se od danas, 8. srpnja u 12:00 sati, nizvodno od brane Prančevići ispuštati do 50 prostornih metara (m3) vode umjesto uobičajenih 8 m3/s vode, i to na cijelom profilu rijeke Cetine na relaciji brana Prančevići - Čikotina lađa - Blato na Cetini - hidroelektrana Kraljevac - Penšići - Radmanove mlinice - Omiš. Stoga pozivamo tvrtke, udruge, građane, izletnike, rekreativce i druge korisnike sportskih i izletničkih sadržaja (rafting, kanjoning itd.) na tom dijelu Cetine na oprez i poduzimanje mjera zaštite sigurnosti ljudi.

S poštovanjem,

**HEP d.d.**
10000 ZAGREB, ULICA GRADA VUKOVARA 37
Sektor za korporativne komunikacije
Služba za odnose s javnošću